PREDBEŽNÁ INFORMÁCIA


(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:

Vyhláška Ministerstva zdravotníctva Slovenskej republiky z ... 2026, ktorou sa ustanovujú podrobnosti o vykonávaní organizovaného skríningu onkologických chorôb

2. Základné ciele právnej úpravy:

Cieľom návrhu vyhlášky je na základe odporúčania Rady z 9. decembra 2022 o posilnení prevencie prostredníctvom včasnej detekcie: Nový prístup EÚ ku skríningu rakoviny, ktorým sa nahrádza odporúčanie Rady 2003/878/ES (2022/C 473/01) zavedenie organizovaného skríningu na vykonávanie skríningu rakoviny hrubého čreva a konečníka, rakoviny krčka maternice, rakoviny pľúc, rakoviny prostaty a rakoviny prsníka (ďalej len „onkologické choroby“). 
Návrhom vyhlášky sa upravujú podrobnosti o organizácii, obsahu a rozsahu včasnej detekcie rakoviny prsníka a organizovaného skríningu onkologických chorôb, a to najmä kritériá na zaradenie poistenca do cieľovej populácie, druhy testov, zdravotných výkonov, vyšetrení  a periodicitu ich vykonávania, postup pri včasnej detekcii rakoviny prsníka a organizovanom skríningu onkologických chorôb vrátane určenia príslušnej špecializácie lekára a druhu pracoviska, na ktorom sa vykonáva včasná detekcia rakoviny prsníka a organizovaný skríning onkologických chorôb. Návrh vyhlášky taktiež upravuje metodiku pozývania na organizovaný skríning onkologických chorôb zo strany zdravotných poisťovní a stanovuje rozsah zdravotných výkonov a diagnóz pre poskytovateľa zdravotnej starostlivosti plne uhrádzaných z verejného zdravotného poistenia. Návrh vyhlášky má taktiež ustanoviť indikátory hodnotenia včasnej detekcie rakoviny prsníka a indikátory hodnotenia organizovaného skríningu onkologických chorôb.

3. Zhodnotenie súčasného stavu:

Zákonný rámec pre uskutočňovanie skríningu onkologických chorôb, ktorý je plne hradený z verejného zdravotného poistenia obsahuje zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov. Podrobnosti o organizovanom skríningu onkologických chorôb ponechal zákonodarca na vykonávacie predpisy v gescii Ministerstva zdravotníctva Slovenskej republiky v záujme zabezpečenia dostatočnej flexibility právnej úpravy, ktorá umožní efektívne a rýchlo reagovať na dynamický vývoj lekárskej vedy, nové onkologické odporúčania na európskej úrovni a aktuálne štandardné postupy, bez nutnosti otvárania legislatívneho procesu na úrovni Národnej rady Slovenskej republiky. Základnú definíciu organizovaného skríningu obsahuje zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.
V súčasnosti vykonávanie organizovaného skríningu a manažment poistenca upravujú len vydané štandardné postupy na výkon prevencie, aj to len pre niektoré z onkologických chorôb (rakoviny hrubého čreva a konečníka, rakovina krčka maternica, rakovina prsníka). Vzhľadom na časový odstup od poslednej revízie bude potrebné aj tieto štandardné postupy aktualizovať, resp. prepracovať tak, aby reflektovali moderné medicínske postupy a súčasné potreby praxe.
Aktuálne dáta zo skríningu jednotlivých onkologických chorôb sú len čiastočné, preto nie je možné systematické hodnotenie skríningu jednotlivých onkologických chorôb a jeho efektivity pre záchyt včasných štádií onkologickej choroby a zníženie úmrtnosti na onkologickú chorobu. 

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov a návrhov v súlade so základnými cieľmi podľa bodu 2.

Kontaktné údaje:
Ministerstvo zdravotníctva Slovenskej republiky
Národné skríningové centrum
Limbová 2, 837 52 Bratislava 
PhDr. Zuzana Bárdyová, PhD. et PhD., MPH
e-mail: zuzana.bardyova@health.gov.sk


5. Predpokladaný termín začatia pripomienkového konania: október 2026







       Kamil Šaško
        								minister zdravotníctva

